Mikloš, Ivan, podpredseda vlády a minister financií SR (2010-10-14):
Ďakujem pekne. Vážený pán podpredseda, vážené pani poslankyne, poslanci, vážení kolegovia, vážený pán poslanec Senko. Ďakujem vám veľmi pekne za položenú otázku, pretože mi umožňuje vysvetliť, ako to teda s pánom Žiačikom v TIPOS-e je, a zároveň mi umožňuje oboznámiť vás s tým, čo sa dialo v TIPOS-e v posledných rokoch. Takže Stanislav Žiačik ukončil funkciu generálneho riaditeľa a funkciu predsedu predstavenstva spoločnosti TIPOS pred pár dňami dňa 29. septembra 2010. Okrem zmluvy o výkone funkcie mal pán Žiačik aj riadnu pracovnú zmluvu podľa Zákonníka práce. Táto pracovná zmluva bola na čas výpovednej lehoty presne v zmysle Zákonníka práce zmenená na funkciu poradcu, pretože ako iste uznáte, pán poslanec, v žiadnej spoločnosti nemôžu byť dvaja generálni riaditelia. Výpovedná lehota je v zmysle Zákonníka práce a navyše považujem za užitočné, aby došlo k bezproblémovému odovzdaniu funkcie a ku kontinuite pri odovzdávaní informácií. TIPOS práve teraz v týchto dňoch zrealizoval poslednú fázu prípravy všetkých dokumentov spojených s mimoriadnym protipovodňovým odvodom vo výške 40 mil. eur a s vytvorením záložného práva na majetok spoločnosti na časť odvodu vo výške 20 mil. eur, na čo bol odsúhlasený aj splátkový kalendár s úhradou splátky 20 mil. eur. Ak sa však neustále kontinuálne objavuje meno pána Žiačika v spojitosti s TIPOS-om, chcem k tomu povedať ešte pár poznámok. Po prvé. Chcem znovu uviesť, že som nechal medializovanú zákazku preveriť dozornou radou, pretože tá je oprávnená posudzovať, či to bolo, alebo nebolo v súlade so zákonom a inými internými právnymi predpismi a stanovisko dozornej rady bolo, že v prípade tejto medializovanej zákazky nebol porušený ani zákon, ani interné predpisy. Po druhé. Už niekoľko týždňov sa medializuje TIPOS v súvislosti s touto reklamnou kampaňou za 140-tisíc eur a to v čase, keď TIPOS posiela na protipovodňovú ochranu a opatrenia 40 mil. eur a v čase, a to by som rád zdôraznil, keď deklarujeme, že urobíme všetko pre to, aby neboli posielané ďalšie desiatky miliónov eur a miliardy korún na Cyprus špekulantom a podvodníkom, ako to bolo pripravované za vlády Roberta Fica v čase, keď TIPOS podliehal pod ministerstvo financií vedené v tom čase pánom Počiatkom. Dovoľte mi, aby som sa vyjadril aj k tomu ako TIPOS fungoval počas posledných štyroch rokov, počas vlády Roberta Fica v čase, keď úlohu stopercentného akcionára plnil minister financií Ján Počiatek. 14. júla t. r. som odvolal bývalé vedenie spoločnosti na čele s pánom Kapustom. Bolo to v popoludňajších hodinách. Ešte v ten deň ráno stihlo predstavenstvo spoločnosti schváliť a podpísať zmluvy za 320-tisíc eur bez dane z pridanej hodnoty. Sumu 150-tisíc eur investovalo do reklamy na koncertné turné skupiny DESmod a Nazareth, ktoré práve v tom čase už prebiehalo, 70-tisíc eur dalo hokejovému klubu Slovan a 100-tisíc eur bol reklamný sponzoring pri cenách Musiq1 Awards. Toto všetko v deň, keď bolo predstavenstvo odvolané. Televízna stanica Musiq1 bola v mimoriadnej obľube spoločnosti Tipos, pretože do reklamy v nej pravidelne investoval. Navyše väčšina reklamných partnerstiev, ktorá bola TIPOS-om podpísaná, bola realizovaná v televízii Musiq1. Majiteľom tejto spoločnosti Musiq1 je spoločnosť Telemone, s.r.o., ktorá sídli na rovnakej adrese ako spoločnosť Media Biz, s. r. o. Táto spoločnosť Media Biz, s. r. o., dostala dňa 8. 7. 2010, teda mesiac po voľbách, objednávky za 2,193 mil. eur na reklamu do konca kalendárneho roka 2010. A teraz počúvajte, lebo to je zaujímavé. Spoločnosť vznikla 7. 11. 2009. Čiže spoločnosť, ktorá vznikla pol roka predtým, 7. 11. 2009, dostala 8. 7. 2010 takéto zákazky. Skutočne neuveriteľná úspešnosť za takýto krátky čas svojej existencie si vybudovať také renomé, že získala objednávky v celkovej výške 3,8 mil. eur. Tomu sa povie geniálny podnikateľský zámer, geniálne schopný podnikateľ. K uvádzanému klubu Slovan, hokejovému klubu Slovan. Len pre ilustráciu uvediem celkovú výšku investícií do hokeja v Slovane za necelé tri roky, takmer 2 mil. eur, 1, 995 mil. eur. V Košiciach, v Banskej Bystrici, Zvolene a inde môžu len závidieť, tíško závidieť. TIPOS podporoval aj extraligu vo výške milión 195 miliónov eur za 3 roky, čo je v poriadku, ale takmer všetko išlo cez spoločnosť SURCO-MARKETING. Cez túto spoločnosť išlo 1. apríla t. r. ešte 1,250 mil. eur na podporu slovenskej hokejovej reprezentácie. Zaujímavosťou je, že kým v minulosti, keď predtým šéfoval TIPOS-u pán Žiačik, tak sa robili zmluvy a podporovala sa aj hokejová reprezentácia a liga, ale vtedy sa zmluvy uzatvárali so slovenskou hokejovou reprezentáciou a Slovenským zväzom ľadového hokeja priamo, kým teraz to išlo vždy cez sprostredkovateľa. Ďalším veľmi zaujímavým metódam a spôsobom, akým TIPOS podporoval rôzne aktivity, sú koncerty. Dovoľte mi vymenovať, a teraz by mali dobre počúvať slovenskí umelci, koho a v akých sumách podporoval TIPOS za sociálno-demokratickej vlády Roberta Fica. Takže počúvajte ten zoznam! A slovenskí umelci by mali počúvať, Lenny Kravitz, Alicia Keys, The Pussycat Dolls, muzikál Mamma mia, Leonard Cohen raz, Leonard Cohen druhýkrát, ZZ Top, Pet Shop Boys, Bob Dylan, Backstreet Boys, Depeche Mode. Slovenskí umelci môžu len snívať o tom ako sociálnodemokratická, ako TIPOS pod vedením sociálnodemokratickej vlády rozdával peniaze. A išlo o nemalé sumy. Dovoľte uviesť na ukážku. Na skupinu Kiss, tú som zabudol vymenovať, išlo 200-tisíc eur, na Backstreet Boys a Depeche Mode po 316-tisíc eur. A na väčšinu tých ostatným minimálne 100-tisíc eur. Mohol by som pokračovať a ten zoznam je naozaj veľmi, veľmi dlhý. Ale prejdem k právnym službám TIPOS-u v posledných rokoch. Zrejme úplne náhodou, všetky právne služby pre TIPOS počas štyroch rokov vlády Roberta Fica robila advokátska kancelária, kde predtým, asi úplnou náhodou, bol partnerom pán Kaliňák. Áno, ten istý pán Kaliňák, ktorý bol podpredsedom vlády a ministrom vnútra vo vláde Roberta Fica. Ten spolu so svojimi bývalými partnermi z advokátskej kancelárie vlastní spoločne aj s. r. o. Equity, ktorá sídli na tej istej adrese ako spomínaná právna kancelária. Pán Kaliňák, mimochodom, spolu s pánom Počiatkom podnikajú v spoločnosti FoRest, s.r.o., a ten istý pán Počiatek vykonával akcionárske práva v spoločnosti TIPOS v rokoch 2006 až 2010. Celkovo právna kancelária, kde bol partner v minulosti pán Kaliňák, dostala z TIPOS-u viac ako 300-tisíc eur. Ale to  zďaleka nie je všetko. TIPOS po prehratom spore, na to si budete určite pamätať, dlho sa ťahajúci spor TIPOS so spoločnosťou Lemikon, kde TIPOS v roku 2005, ak sa nemýlim, nevyužil mimoriadny opravný prostriedok na dovolanie generálneho prokurátora a uznal rozsudok krajského a Najvyššieho súdu, ktorým TIPOS mal zaplatiť 2 mld. korún spoločnosti Lemikon na Cyprus. Tej istej spoločnosti, v pozadí ktorej stojí pán Vítek, ktorého väzby na J & T boli jasne zdokumentované takisto, ako boli jasne zdokumentované väzby pána Počiatka na J & T, vrátane slávneho výletu na jachte v Monaku. Ale, aby to nebolo všetko, tak 400 mil. korún už odišlo na Cyprus. Ďalšie peniaze sa podarilo zabrániť tomu, aby odišli, len verejným tlakom, ktorý vtedajšia opozícia a médiá vytvorili a na základe, ktorého sa dokonca menil zákon, aby dodatočne mohlo byť podané mimoriadne dovolanie generálneho prokurátora a dnes to znovu stojí na Najvyššom súde, ale zdôrazňujem, 400 mil. korún už odišlo ako zmluvná pokuta. A teraz ďalšia vec, ktorá zverejnená nebola, a ktorá je tiež zaujímavá. Zmluva s advokátskou kanceláriou, tou istou, v ktorej kedysi pôsobil pán Kaliňák, spolupodnikateľ pána Počiatka, tak táto zmluva je uzatvorená tak, medzi touto advokátskou kanceláriou a TIPOS-om, že ak by aj došlo k tomu, že TIPOS vyhrá na Najvyššom súde, tak značná časť peňazí sa ocitne aj tak tam, kde sa ocitnúť má, pretože odmena za výhru v tomto spore pre spoločnosť, kde predtým podnikal pán Kaliňák, bola 18 % z hodnoty sporu. Pripomínam, že hodnota sporu je 2 mld. korún. Čiže vymyslené naozaj dobre, keď to vyjde, tak ako to rozbehli, tak sú doma 2 miliardy, keď to náhodou nevyjde, tak aj tak 360 miliónov. Skvele vymyslené, páni, vynikajúco vymyslené, takže ak vy máte dnes tú trúfalosť neustále otvárať kauzu Žiačik v TIPOS-e, kde mimochodom opakujem, nebol porušený ani zákon, neboli porušené ani interné smernice, na základe skráteného a zúženého výberového konania bola vybratá firma, ktorá ponúkla najlepšie podmienky vo výške 140-tisíc eur, pričom pán Žiačik vyvodil svojím osobným rozhodnutím zo spôsobu, akým sa to medializovalo, dôsledky preto, že ako mi povedal, jednoducho už nechcel znášať toto neustále škandalizovanie. Ak pre vás toto je problém, páni, pán poslanec Senko, tak pre mňa nie je. Pre mňa je problém to, ako ste vy a vaši nominanti vyciciavali a vykrádali aj TIPOS, akciovú spoločnosť, dve miliardy, ktoré sa podarilo zabrániť tomu, aby dve miliardy z TIPOS-u odišli špekulantom na Cyprus, podarilo sa tomu zabrániť len vďaka tomu, že vtedajšia opozícia a médiá vytvorili enormný tlak, aby sa také niečo dokonalo. Tento podvod bol pritom pripravovaný v aktívnej súčinnosti vtedajšieho akcionára a, samozrejme, zo strany vtedajšieho vedenia, vedenia TIPOS-u. Takže ak dochádzalo k tunelovaniu, k vykrádaniu TIPOS-u, tak dochádzalo v rokoch 2006 – 2010. Terajšie vedenie TIPOS-u, či už reprezentované pánom Žiačikom do 29. septembra, alebo po výmene reprezentované novým vedením, má práve za úlohu zastaviť takéto veci, zastaviť takéto nehoráznosti a urobiť všetko preto, aby aj ten podvod nemohol byť dokonaný. A tu len pripomínam, že predseda Najvyššieho súdu pán Harabin už vymenil troch sudcov v päťčlennom dovolacom senáte, ktorý rieši práve kauzu TIPOS verzus Lemikon a ubezpečujem vás, že ja z mojej strany ako aj vedenie TIPOS-u urobí všetko preto, aby verejný záujem bol ochránený, aby sa už nezopakovalo to, čo sa tu dialo v rokoch 2006 – 2010, kedy bol tento podnik doslova vyciciavaný. Ukázal som vám to na mnohých príkladoch, kedy bolo zvýhodňovaných pár firiem, ktoré neustále dostávali zákazky, kedy boli sponzorovaní zahraniční speváci a umelci a vôbec nie slovenskí, kedy bol zvýhodňovaný jeden hokejový klub oproti všetkým ostatným, kedy dokonca aj sponzoring reprezentácie a lige išiel cez sprostredkovateľov, ktorí sa na tom nabaľovali a nie priamo, tak ako to bolo predtým. Takže ja si vážim váš dojemný záujem o osud pána Žiačika, o to, čo pán Žiačik robí, alebo nerobí, ale ak vám naozaj ide o verejný záujem, a malo by vám ísť o verejný záujem, tak by ste sa mali zaujímať predovšetkým o to, čo sa tam dialo vtedy, keď verejný záujem ochraňovaný nebol, a či robíme a urobíme všetko preto, aby došlo k zásadnej zmene. A ja vás ubezpečujem, že robíme a urobíme. Ďakujem pekne. (Potlesk.)